Animalien ihauteria — Euskal kultur erakundea\nIrailaren 14an, 16:00etan eta 18:00etan, ZTK Elkarteak Animalien ihauteria ikusgarri berria aurkeztuko du Baionako Antzokian eta biharamunean Donostian. Helburu argi batekin: Camille Saint-Saëns-en Le Carnaval des Animaux obra ezaguna berbisitatzea, musikari ospetsu batzuekin, euskaraz eta hemengo ihauterietan kokatuz.\nPaxkal Indo-ren sorkuntza honetan, Camille Saint Saëns-en animaliak Euskal Herrira etortzen dira ihauteriak ospatu nahian, baina hemengo mozorroek edo ihauterietako pertsonaiek neguan itzultzeko erraten diete...\nParte hartzaileak : Amaia Hennebutte irakurle, Katia eta Marielle Labèque pianista joleekin, Oreka TX-eko Harkaitz Martinez de San Vicente eta Mikel Ugarte eta Euskadiko Orkestra Sinfonikoako musikariekin: Ortzi Oihartzabal, Itziar Prieto, Delphine Dupuy, Jon Larraz, Arkadius Maciesjski, Bruno Claverie, Stéphane Langlois.\nAipatzekoa da ikusgarria irailaren 15ean ere ikusten ahalko dela Donostiako Victoria Eugenia antzokian (12:00etan)\nZTK Elkarteak ekoiztua, Euskal kultur erakundearen eta Euskadiko Orkestraren partaidetzarekin. Akitania-Euskadi euro-eskualdearen sostenguarekin.\nMusique en Côte Basque festibalaren karietara\nTfnoa : 06 59 92 64 37\nAnimalien Ihauteria - Ikusgarriaren aurkezpena


Geoparkeak BIOTOP izeneko biodibertsitate topaketa antolatu du hurrengo larunbatean, hilak 28, Errotaberriko bailaran — Debako udala\nGoizean zehar irteera desberdinak egingo dira. Talde bakoitza, Aranzadi Zientzia Elkarteko adituen laguntzarekin, multzo taxonomiko zehatz bat ikustera aterako da. Gehien interesatzen zaizun taldea aukera dezakezu edo batean baino gehiagotan parte hartu. Bestalde, irteerak bi hizkuntzetan egingo dira.\n09:00-11:00: Onddoak eta landareak\n10:00-12:00: Odonatoak, anfibioak, narrastiak eta armiarmak\n11:00-13:00: Onddoak eta landareak\n12:00-14:00: Odonatoak, anfibioak, narrastiak eta armiarmak\nEkimena irekia den arren, parte hartzeko izena eman behar da hemen. Edozein zalantza, deitu 943 19 24 52 telefono zenbakira. Animatu zaitez parte hartzera!


Ados zaude errefuxiatuen krisian Europak harturiko neurriekin?\nEtorkin eta errefuxiatuen afera puri-purian da Europan. Siriako gerrak errefuxiatu oldea eragin du. Milaka eta milaka lagunek, euren bizia arriskuan ipinita, Europan bilatu nahi izan dute babesa. Haatik, oztopoak eta ate itxiak topatu dituzte, Europak haiei laguntzeko erantzukizuna saihestu eta Turkiarekin estatuen interesen araberako akordioa sinatu baitu. Legez kanpoko akordioa, elkarte eta norbanako askok eta zenbait alderdik salatu dutenez. Gainera, hainbat sektorek jarrera xenofoboak hauspotzeko baliatu dute krisia. Elkartasun keinuak ere mordoxka izan diren arren, errefuxiatu bakan batzuei baino ez zaie eskaini babesa Europako herrialdeetan, Euskal Herrian barne. Zer iruditzen zaizue afera honetan Europak izandako jokamoldea? Jarrera xenofoboak areagotzeko arriskuak kezkatzen zaituzte? Ondarroako euskaltegiko B1 mailako taldea.\nEuropa txarto ari da. Non dago Europa? Bankuetan, ustelkerian, Bruselako politikan? Jende askok lagundu egin nahi du, eta asko Greziara joan dira errefuxiatuei laguntzera. Lotsarik gabeko politikariek hala nahi dutelako daude jarrera xenofoboak. Berekoiak eta bihotzik gabeak dira, dirua bakarrik dute buruan. Aluak!\nErrefuxiatuei utzi egin behar zaie Europan sartzen. Europak ulertu behar du inork ez duela nahi gerran bizi, eta denok nahi dugula bizimodu ona eduki. Europa gerran egongo balitz, denok nahiko genuke hemendik irten eta beste nonbaitera joan.\nAskatzaile paperean sartuta, apurtutakoa berreraiki eta armak sal-tzen dituzte enpresa eta gobernuek. Iheslariak ez ikusteko Turkiari ordaintzen diote, eta xenofobia zabaltzea baimentzen dute. Negozioa eta heriotza.\nHerritar gehienak errefuxiatuei laguntzeko prest egon arren, gobernuek eta ordezkariek ez dute elkartasunik adierazi. Orain arte hartutako erabakiek eta Turkiarekin egindako akordioak mezu berekoia bidaltzen dute. Politikarien jokamoldea aitzakia, jarrera xenofoboak kaleratu dira.\nPertsonak gara eta hori ahaztu egin zaie politikariei. Badirudi diruak bakarrik balio duela. Halako arazoekin alderdi xenofoboak beti irteten dira botoak harrapatzeko. Munduak ahaztu du denoi gertatu ahal zaigula.\nEuropak ez du ondo jokatu. Arazoa Sirian bertan konpontzen saiatu behar dira. Horrela, jendeak ez du irteteko beharrik izango. Konponketa zaila bada, beste modu batera jokatu beharko du Europak, ez ateak itxita. Jarrera xenofoboak areagotu egin dira, kezkagarria da.


Zumaiako Musika Jaialdia - Baleike.eus\nMusika Jaialdiaren balorazio oso baikorra egiten du antolakuntzak\nBaleike 2015-08-14 11:25 Kultura\nZuzeneko musika zeraman pelikula baten emanaldiaren amaitu zen asteazkenean aurtengo Zumaiako Musika Jaialdia. Antolatzaileek balorazio baikorra egiten dute, bai emanaldien kalitateagatik, baita ere, eta hau bereziki, saioetara hurreratutako entzule kopuruarengatik.\nZinea eta musika uztartzen dituen saioarekin amaituko da gaur aurtengo Musika Jaialdia\nBaleike 2015-08-12 10:05 Kultura\nZine saioa izango da gaur, Zumaiako Musika Jaialdiaren azken jardunaldian. Ez da zine saio normala izango, baina, zuzenean jotako musikaren laguntza izango baitu. Zine klasikoko hainbat maisulan ikusteko aukera izan da Zumaian. Aurten, maisu handienetako baten lan ez hain ezaguna emango da: Ernst Lubitsch-en Die Austerprinzessin (Ostren printzesa). 22:30ean, Mari Kalean eta eguraldi txarra eginez gero Oxford aretoan.\nDantza saioak, gaur, Odietan, Musika Jaialdiaren azken txanpan\nBaleike 2015-08-11 09:18 Kultura\nZumaiako Musika Jaialdia bere azken txanpan sartu da. Bihar amaituko da aurtengo jaialdia zine saio batekin. Aurretik, gaur, 20:00etatik aurrera, Odieta frontoian, bi dantza saio izango dira: Organik taldearen Carneros eta Lasalaren Hooked.\n'Paperetatik soinuen mundura...' hitzaldia emango du Iker Gonzalez Cobeagak\nBaleike 2015-08-10 09:56 Kultura\nZumaiako Musika Jaialdiaren baitan hitzaldiek ere bere tartea izaten dute. San Pedro Abesbatzako kide Iker Gonzalez Cobeagak 'Paperetatik soinuen mundura...' izeneko hitzaldia emango du, gaur, 20:00etan, Alondegian.\nDonostiako Hamabostaldiarekin batera antolatutako kontzertua, gaur, Maria eta Josen\nBaleike 2015-08-09 08:27 Kultura\nGipuzkoako beste herri askotan gertatzen den bezala, Donostiako Musika Hamabostaldiak urtero kontzertu bat antolatzen du Zumaian, bertako Musika Jaialdiarekin batera. Aurten ere Zumaiako jaialdiarekin duen konfiantza mantendu da eta gaur, 20:00etatik aurrera eta Maria eta Jose ikastetxeko aretoan, Cuarteto Breton soka laukote klasikoaren kontzertua izango da.\nGospel kontzertua izango da gaur, Musika Jaialdiaren baitan\nBaleike 2015-08-08 16:28 Kultura\nGospel musikak ere bere tartea izango du Zumaiako Musika Jaialdiaren baitan. Gaur, 20:00etan, komentuan, Baionako Go Swing taldearen kontzertua izango da.\nEl Canto de Orfeo taldeak barroko mundura eramango du gaur Musika Jaialdia\nBaleike 2015-08-06 10:37 Kultura\nAtzoko eskusoinu-txistu kontzertuaren ondoren, gaur barrokoaren munduan murgilduko da Zumaiako Musika Jaialdia El canto de Orfeo taldeak 20:00etan Komentuan emango duen kontzertuarekin.\nTxistuak eta eskusoinuak 'Arnasak' ekarriko dizkio Musika Jaialdiari\nBaleike 2015-08-05 11:02 Kultura\nGarikoitz Mendizabalen txistuak eta Aitor Furundarenaren eskusoinuak bat egingo dute gaur, 20:00etatik aurrera, Mari kalean izango den Arnasak kontzertuari. Zumaiako Musika Jaialdiaren baitan kokatzen den kontzertua da. Eguraldi txarra bada, emanaldia komentura eramango da.\nJazzaren galbahetik pasatako musika barrokoa\nBaleike 2015-08-04 23:43 Kultura\nAita Mari aretoko ia eserleku guztiak bete dira gaur Musika Jaialdiaren baitan izan den Johann Sebastian Jazz kontzertuan. Bi piano bata bestearen alboan; bi pianojole: Iñaki Salvador, jazz munduan jatorria duena, eta Itziar Barredo, musika klasikoan aditua; eta konposatzaile bat: Johann Sebastian Bach. Hori bai, jazzaren galbahetik pasa dute maisu handiaren hamar bat konposizio.\nMusika klasikoa eta jazza uztartzen dituen kontzertua, gaur, Aita Marin\nBaleike 2015-08-04 08:36 Kultura\nJohann Sebastian Bachek lanak elkartuta, Itziar Barredo eta Iñaki Salvador pianojoleek musika klasikoa eta jazza uztartzen dituen Johann Sebastian Jazz izeneko kontzertua eskainiko dute gaur, 20:00etatik aurrera, Aita Mari zinean, Zumaiako Musika Jaialdiaren egitarauaren baitan.\nUztailaren 31tik abuztuaren 12ra bitartean izango den jaialdiaren informazioa


Hezkuntza Nafarroan: Zer da PAI ingelesezko irakaskuntza programa?\n2011-2012 ikasturtetik dago martxan PAI programa Nafarroan. EFE\nNafarroako Gobernuak 2011-12 ikasturtean jarri zuen martxan Atzerriko Hizkuntzetan —ingelesa, zehazki— Ikasteko Programa (AHIP), gaztelerazko PAI siglengatik ezagunagoa dena. UPNren exekutiboak orduan argudiatu zuenez, programak hezkuntza eleanitza jasotzeko eskubidea bermatzea zuen helburu "ikaslearen errentaren eta bizitokia zein zen gorabehera".\nHaur Hezkuntzako bigarren ziklotik hasita, hizkuntzaren alorretik kanpoko ikasgaiak ingelesez garatzen dituzte (ikasgaien eta ordutegiaren % 40 atzerriko hizkuntzan ematen dute). 40 ikastetxetan ezarri zuten aurrena, eta hurrengo ikasturtean, 60 zentrora zabaldu. 10 urteotan hazten jarraitu du, eta gaur-gaurkoz 116 ikastetxetan, publiko zein itunpeko, dago indarrean.\nHasieratik bertatik zalantzak sortu zituen programak. Irakasleria ingelesez eskolak emateko nahikoa trebatuta ez zegoela-eta kezka agertu zuten sindikatuek. Alderdi abertzaleen ustez, bestalde, D eredua "ahultzeko asmoa" zerion programari.\n2013an polemika sortu zuten orduko presidente erregionalistak, Yolanda Barcinak, telebista kate batean esandakoek. Izan ere, aho bizarrik gabe honakoa aitortu zuen: "Orain euskaraz ikasteko eskaria ez da horren handia beste hizkuntza bat eskaintzen ari garelako: ingelesa. Apustu handia ari gara egiten, eta 60 ikastetxetan ezarri dugu jada". Nafarroako Parlamentuan agerraldia egin behar izan zuen UPNko buruzagiak, adierazpenok argitzeko.\nOrdutik, ez dira gutxi izan programa jomugan izan dutenak. Iaz, aurrenekoz, eredu horretatik ateratzeko baimena eman zion Nafarroako Gobernuak Castejongo ikastetxe bati. Zentroko zuzendariak salatu zuenez, "programak huts egin du".\nPSNren lege proposamena\nNafarroako Alderdi Sozialistak joan den apirilaren 8an Parlamentuan aurkeztutako lege proposamen batek berriro ekarri du programa hizpidera. Sozialisten arabera, Espainiako Gobernuak lanpostu publikoetan behin-behinekotasuna murrizteko dekretuak "behartuta", "ezinbestekoa" da egun PAI programan aritzen diren 350 irakasleen lanpostuak egonkortzea.\nHorretarako, irakasleoi ingelesezko C1 hizkuntza eskakizuna derrigorrez eskatzearen alde egin zuten proposamenean, Espainiako legediaren arabera gaztelera eta euskara soilik eskatu daitezkeen arren. "Hori da lanpostuak egonkortzeko modu bakarra", argudiatu zuen Ramon Alzorriz PSNko bozeramaileak. Navarra Sumaren botoei esker, aurrera atera zen ekimena Parlamentuko Bozeramaileen Batzordean (osoko bilkuran eztabaidatzeko lehen urratsa da), eta Geroa Baik eta Ahal Duguk irizpena eskatu zioten Nafarroako Kontseiluari, segurtasun juridikoaren aldetik "zalantzagarria" iritzita.\nKontseiluaren txostenaren zain egon barik, osoko bilkurara eraman du egitasmoa sozialistek, eta aurreikusten zen bezala, onartu egin dute Navarra Sumaren aldeko botoekin.\nLege proposamena onartzeko bidesaria ordaindu behar izan dute, nolanahi ere, sozialistek (gobernukideek eta gobernua sustengantzen duten alderdiak kontra agertu dira hasieratik). Izan ere, euren babesa izateko PSNk koalizioaren hiru zuzenketak onartu beharko zituztela ohartarazi zien Javier Esparza bozeramaileak. Batetik, PAI programa hizkuntza eredu bihurtzeko "beharrezko urratsak ematea". Hartara, PAI D ereduaren pare egongo da etorkizunean.\nBigarrenik, plazak finkatu ondoren, gaztelaniazkoengatik edo euskarazkoengatik aldatu ezin izatea eskatu zuen Na+ koalizioak. Hala, lanpostua eskuratu duen irakasle euskaldun bat ezingo da gero D eredura aldatu.\nHirugarrenik, PAI programan dauden ikasleek D eredukoek dituzten "baldintza berberak" izango dituzte. Hots, garraioa eta jantokia ordaintzeko dirulaguntzak izango dituzte eskura euren jatorrizko herrian horrelako ikastetxerik ez dagoenean.\nLegea babestu ez duten indarren eta sindikatuen arabera, arauak "ez du segurtasun juridikorik" eta litekeena da horren kontrako errekurtsoak egotea. Ikusteke dago, beraz, zein ibilbide egiten duen gaur Nafarroako Parlamentuak onartu duen foru arauak.


Estatu Batuek satelite meteorologiko geoestazionarioen sistema osatzen dute | Consumer\nEstatu Batuek satelite meteorologiko geoestazionarioen sistema osatzen dute\nFlota hori osatzen duten hiru nabeek klimari buruzko ikerketak egiteko aukera emango dute.\narabera: Igandea, 2010eko irailaren 05a\nOrbitan bost hilabeteko probak arrakastaz egin ondoren, NASAk Ingurumen Satelite Operatibo Geoestazionarioa (GOES-15) martxan jartzea onartu du. Estatu Batuetako meteorologia-agentziaren (NOAA) sateliteak bere azpisistemen, espazio-ontzien tresnen eta komunikazio-zerbitzuen eraginkortasuna frogatu du.\nGOES-15 GOES NP serieko hirugarren eta azken ontzia da, eta klima ikertzeko hiru satelite geoestazionario biltzen ditu. GOES flotak eguraldiaren eta eguzki-jardueraren mehatxuen segimendua egiten lagunduko die meteorologoei, sateliteetan eta komunikazioetan oinarritutako osagai elektronikoei eragin baitiezaiekete.\nSatelite horrek, probaldian, bereizmen handiko irudiak eman ditu espaziotik; besteak beste, irudiak sortzen dituen tresnak hartutako Lurraren lehen irudi ikusgarriak eta infragorriak. X izpien eguzki-irudiak sortzen dituen tresnak hartutako Eguzkiaren lehen irudia ere hartu du.\nGOES-13 errepideak ekialdean lan egiten du, eta GOES-11, mendebaldean. Lurraren azaleraren %50 baino gehiago estaltzen duten behaketa meteorologikoak ematen dituzte biek. Boeing Space-k diseinatu eta eraikitako GOES-15 ontzia orbitan jarriko da, mendebaldeko 105 graduko luzeran, eta GOES satelite operatiboetako bat bere erregaia degradatzen edo agortzen denean erabiliko da. Aparkatzeko toki bat partekatuko du goes-14rekin, gaur egun biltegiratze-orbitan.\n“Urakanen aldeko eremuetan bizi diren 35 milioi estatubatuar baino gehiagorekin, konfiantza behar dugu, eta GOESek datu zehatzak emango ditu” esan zuen Gary Davisek, NOAAko Sateliteen Sistemak Garatzeko Bulegoko zuzendariak.\nespazio geoestacionarios-eu klima meteorológicos-eu sateliteak


Sexu-abusuengatik zigortutako Gazteluetako irakasle ohiak aske segituko du epaia eman artean - Leioa - Hiruka.eus\nArgia.eus 2018-11-28 17:17\nAdin txikiko ikasle bati sexu-abusuak egiteagatik espetxe-zigorra ezarri zion irakasle ohiari Bizkaiko Probintzia Auzitegiak. Eguaztenean jakinarazi denez, epaileak epaia eman artean aske segituko du auzipetuak. Epaia jakinarazi arteko tartea urtebetekoa izan daiteke.\nAuzipetuari hamaika urteko kartzela zigorra ezarri zion Bizkaiko Probintzia Auzitegi berberak hartu du epaia atera artean akusatua aske uzteko erabakia. Sexu-abusuak pairatu zituen gaztearen familiak irakaslea espetxeratzeko eskatu zuen, ihesari emateko arriskua zegoela argudiatuz. Eguaztenean, baina, eskari horren gaineko ikustaldia egin dute, auzipetuaren defentsa-abokatuak hala eskatuta. Fiskaltza bat etorri da auzipetuaren abokatuagaz, eta ihes egiteko arriskua baztertu dute.\nGorenari dagokio orain defentsa-abokatuak ezarritako helegitearen gaineko erabakia hartzea, eta urtebete iraun dezake. Tarte horretan aske jarraituko du irakasle ohiak, eta badaezpadako neurri modura, pasaportea kendu diote eta astean behin auzitegira sinatzera joateko betebeharra ezarri.\nAkusazio partikularra ez dator bat erabakiagaz, eta "zigor larria izanik espetxeratzea merezi zuela" adierazi dute, "alarma sozialagatik eta, batez ere, delitua errepikatzea ekiditeagatik".\nLeioako Opus Deiko Gaztelueta ikastetxeko ikasle ohi batek salatu zuenez, 2008tik 2011ra artean, ikasturte biz egin zizkion sexu-abusuak irakasleak. Abusuak pairatu zituenean 12-13 urte zituen, eta gehiegikerien ondorioz bere buruaz beste egiten saiatu zen eta gaur egun psikologoarengana joaten segitzen du.


INPOSIZIOEI AURRE EGIN: MURRIZKETAK EZ APLIKATU ESKUBIDE LABORAL ETA SOZIALEN ALDE\nArgitaratua 2012(e)ko Maiatzaren 24, 20:25\nSistema kapitalistaren berregituratzeak helburu bat du, lan-merkatua desarautzea, zerbitzu publikoak edukiz hustea eta borrokarako eskubidea deuseztatzea. Hain zuzen, inoiz ikusi gabeko erasoa ari zaie egiten eskubide laboral eta sozialei. Lehentasun guztia enpresen etekinei eta gutxiengo bat aberasteari ematen zaio, eta horren ordainetan herritar gehienak pobretzeko erabakiak hartzen dira: soldatak jaistea, enplegu prekarioa, langabezia gero eta handiagoa, eta gizarte-prestazioen, ...\n2012. Adingabe eta gazte berrelkartuei buruzko IV. jardunaldiak. Familian, gizartean eta hezkuntzan egokitzeko proposamenak\nArgitaratua 2012(e)ko Maiatzaren 22, 09:40\nIV. Topaketen abiapuntua da adingabe eta gazte atzerritarren kolektiboaren inguruko egoera geroz eta korapilatuagoa ulertzen saiatzea. Zehazkiago, Euskadiko etorkinen populazioaren aniztasuna geroz eta handiagoa da, denboran ere tarte zabala hartzen duen fenomeno soziala da eta familiarekin dauden adingabeen eta bakarrik dauden adingabeen arteko lerroa lausoa da. Formalki familia-erreferentea baduten adingabeetaz ari gara, baina irudi hori existitzeak ez ditu nortasun arazoak eta ...\nApirilak 8. Ijito-herriaren eguna\nArgitaratua 2012(e)ko Apirilaren 8, 08:24\nEuropar Batasuneko Oinarrizko Eskubideen Agentzia: Ijito-herria kontinenteko diskriminatuena da, judu eta arabiarren gainetik. http://www.unionromani.org/notis/2012/noti2012-03-20.htm\nLa Agencia de Derechos Fundamentales de la Unión Europea sitúa al pueblo rromà como el más discriminado en el continente, por encima de árabes y judíos. http://www.unionromani.org/notis/2012/noti2012-03-20.htm\nGaur grebagatik itxita. Hoy cerramos por huelga\nArgitaratua 2012(e)ko Martxoaren 29, 08:26\nManifestaciones en Donostia\n12:00 Alderdi- eder (CCOO-UGT)\n12:30 Buen Pastor (ELA-LAB-ESK)\nMARTXA ANTIRUMOR. ANTIZURRUMU MARTXA\nArgitaratua 2012(e)ko Martxoaren 14, 13:04\nXV MARTXA CONTRA EL RACISMO Y LA XENOFOBIA. ARRAZAKERIA ETA XENOFOBIAREN KONTRAKO XV. MARTXA\n2012KO MARTXOAK 25 MARZO 2012\nDiseño a cargo de Ciclo Formativo Superior de Diseño Gráfico. IES Usandizaga\nDiseinu Grafiko Goi Mailako Heziketa Zikloa. Usandizaga BHI\nPORQUE LOS RUMORES DISCRIMINAN....\nQue no nos den la lata.....\nNos dan la lata el agorero y la pesimista, el muchopecho, la equilibrista y el tesorero de recortes y extraños ...\nArgitaratua 2012(e)ko Otsailaren 29, 17:48\nArgitaratua 2012(e)ko Otsailaren 17, 13:35\nArgitaratua 2012(e)ko Otsailaren 10, 11:59\n«Bazterkeriari eraginkortasunez aurre egiteko aukera galdu du Jaurlaritzak»\nArgitaratua 2012(e)ko Otsailaren 7, 22:30\nSOS Arrazakeria kritiko da Eusko Jaurlaritzak proposatutako III. Immigrazio Planarekin. Besteak beste, salatu dute ez dela paperik gabeko etorkinei laguntzeko neurririk proposatzen.\nEusko Jaurlaritzaren III. Immigrazio Planak enpleguari gehiegi begiratzen diola salatu du SOS Arrazakeria elkarteko kide Mikel Mazkiaranek. «Planak ondo daude, baina gizartean dagoen ikuspegia aldatu ezean etorkinak beti izango dira etorkin», dio ...\nJendeak oro har uste du (eta baita euskal gizarte osoak ere) etorkinek asko erabiltzen dituztela gizarte-zerbitzuak, gehiegi ere bai. Bertako biztanleen estereotipo okerren artean, sarri esaten da atzerriko etorkinak gizarte-laguntzetatik bizi direla, lan egin beharrean. “Lehendabizi etxekoak” deritzan diskurtso nazional eta familia zalea indarrez finkatzen ari da jendearen iritzian, eta areagotu egiten da oraingo krisi ekonomikoko ...\nImmigrazioa eta atzerritartasuna. 2011ko lehen seihilekoa.\nArgitaratua 2012(e)ko Urtarrilaren 29, 22:25\nSehilekoaren gai nagusiak- Atzerritarren Araudi berriaren onartzea, argitaratzea eta indarrean jartzea. – Udalbatza berriak eta Atzerritarren Araudia. – Schengen eremuan mugimendu askeari murrizteak. – Espainian sartzeko baliabide ekonomikoak. – Profesional kualifikatuen immigrazio eta emigrazioa. – Gizarte Segurantzako Hitzarmen aldeaniztun Iberoamerikarra aplikatzeko akordioa. – Atzerritarrentzako Erretentzio Zentroen egoera. – 2011ko Atzerritarren Harrera eta Integraziorako ...\nArgitaratua 2007(e)ko Uztailaren 4, 13:30\nBidaliguzu e-mail bat helbide honetara:


Atzerriko egonaldiak > Aurkezpena\nAtzerriko ikastaroak eta egonaldiak osagarri ezin hobeak dira Deustuko Unibertsitateko Hizkuntza Zentroko ikastaroetarako. Hizkuntza arloko prestakuntza eskaintzeko konpromisoa dugu hartuta. Horregatik, ospe handiko unibertsitateak eta eskolak bisitatzen ditugu aholkurik egokiena emateko.\nGure prezioetan sartuta daude kudeaketa eta aholkularitza, irakaskuntza eta ostatua. Kudeaketa gastuak aukeratzen den ikastetxearen araberakoak izaten dira, ez dira itzultzen eta behin baino ez dira ordaintzen, berdin dio zenbatekoa den egonaldia eta zelako ikastaroa den. Kasu batzuetan jarduerak ere sartzen dira eta, nahi izanez gero, aireporturako joan-etorriak ere bai. Helmugarako joan-etorriko bidaia ikasleak bere kontura egin behar du.\nZorroztasun akademikoaren arabera eta kokapen egokiagatik aukeratutako unibertsitateak eta eskolak, sarritan Euskal Herritik esku-eskura daudenak.\nOspe handiko helmugak, guk geuk bisitatu eta ikusitakoak eta Deustuko Unibertsitateko eskakizunak betetzen dituztenak.\nIngelesa edo frantsesa ikasteko egonaldi espezializatuak, 17 urtetik gorakoentzat.\nBana-banako aholkularitza, egonaldiak neurrira diseinatuta.\nBaldintza onak, hezkuntza erakundeekin sinatutako hitzarmenei esker.\nIrakaslearen etxean egonaldiak egiteko aukera, profesionalentzako ikastaroak, irakasleentzako eta familientzako ikastaro bereziak.\nZeuri egokitutako ikastaroa antolatuko dizugu\nIkastetxe guztiak bisitatu ditugu eta harreman zuzena dugu unibertsitate eta eskolekin. Hona hemen eskaintzak:\nLiverpool, itsasaldeko hiri bizia, ikasle ugarikoa eta kultura aberatsekoa. Oso ondo komunikatuta dago Maschesterreko aireportuarekin. Zuzeneko hegaldia dago Manchesterrera Bilbotik.\nSwansea eta Aberystwyth-eko unibertsitateak, Galesen, oso kosmopolitak dira. Kostaldeko hiriak dira biak, paisaia aldetik inguru bikainetan kokatuak.\nSt. Andrews Edinburgotik ordubetera dago errepidez. Eskoziako unibertsitaterik zaharrena da; filmetako inguruan kokaturik dago. Abuztuan baino ez ditu ikastaroak eskaintzen.\nDublin bizitzaz beteko hiria duzu, zer ikusi eta zer egin ugari eskaintzen dituena. Beharrizan eta aurrekontu guztietara egokitutako ikastaroak eta egonaldiak.\nLimerick. Irlandako mendebaldean dago Limerik; irlara egiten diren bisitaldi turistikoetarako oso ondo kokatuta dago. Bertako unibertsitateak udako ikastaroak eskaintzen ditu, nazioarteko girokoan eta oso interesgarriak ikuspegi akademikotik. Bizitza sozial handiko tokia da.\nGalway. Irlandako mendebaldeko gune turistikoa da. Ingeles espezializatuko eta ingeles orokorreko ikastaroak aukeratu ditzakezu, kalitate-prezio erlazio onekoak.\nEskatu elkarrizketa baterako ordua eta ikasteko beharrizanetara eta aurrekontura hoberen egokitzen den ikastaroa diseinatuko dizugu.


Herri Ondarea :: Hezetasuna\nDenporea siku dagoanean, zestea sikatu eta mobidu egiten da. Sikuak zestei eta pelotei eragin egiten deutse. Zestea flojo geratzen dan orduan, izerdiagaz edo toalla busti bategaz sendotu behar da. Umeltasun handia dagoanean, barriz, ezin jako tantarik jausi. Peloteak be zarata diferentea ateraten dau umeltasunagaz hormearen kontra joten dauanean; eta askoz bizkorrago dabil. Pelotea be beharrezkoa da erabiliko dan frontoira egokitzea: pelota bardinagaz ezin da frontoi ezbardinetan jokatu.


Muskizko ostalariek neurriei muzin egin eta mugarik gabe zabaltzea erabaki dute\nMuskizko ostalariek neurriei muzin egin eta murrizketarik gabe zabaltzea erabaki dute\n“Bidegabea” dela uste dute LABIren neurriak apirilaren 6ra arte bete behar izatea, intzidentzia metatua 254ra jaitsi eta eremu gorritik atera direnean.\nMuskizgo taberna baten ataria. Argazkia: EITBko bideo batetik ateratako irudia.\nBizkaiko Muskiz herriko ostalariek euren tabernen barnealdeak inongo murrizketarik gabe zabaltzea erabaki dute, nahiz eta, teorian, udalerria konfinamendu perimetral egoeran dagoen eta ostalaritzaren sektoreak murrizketa zorrotzak dituen.\nLABI batzordeak pasa den martxoaren 27an hartutako neurriei eutsi beharra “bidegabekeria” dela uste dute, herriko egoera epidemiologikoa oso bestelakoa denean orain.\nJaurlaritzak larunbatean konfinatu beharreko herrien zerrenda argitaratu zuenean, Muskiz, beste 18 herri bezala, eremu gorrian zegoen, 100.000 biztanleko 400dik gorako intzidentzia metatuarekin. Horrek udal horien itxiera perimetrala eta, besteak beste, ostalaritzan ordutegi mugak ezartzea ekarri zuen.\nHaatik, gaur gaurkoz, Muskizgo herriaren intzidentzia metatua 100.000 biztanleko 254,04 covid-19 kasukoa da, eta, beraz, eremu gorritik atera eta eremu horira pasa da.\nIntzidentzia altuko udalerrien zerrenda apirilaren 6ra arte berrituko ez denez, eta hurrengo egunean indarrean sartu, orain konfinatuta dauden herriak hala egongo dira Aste Santu osoan zehar; berdin izango diolarik, Muskizen gertatu gisan, intzidentzia tasa 400 kasutik behera jaistea.\nEgoera horren aurrean, Muskizgo ostalariek murrizketa horiei ezikusi egin eta euren taberna eta jatetxeen barrualdea ordutegi-murrizketarik gabe zabaltzea erabaki dute. “Ez daukate eskubiderik egin dutena egiteko”, salatu dute udalerriko ostalariek.


EZTANDATZARRA | elinberri\nLizardiren etxeko gelan zegoen koadroa, “Eztandatzarra” izenburukoa, berak margotua (1897). Akuarela paper gainean.\n2019. otsailak 3 Albisteak, Zientzia-Satzenda\nEuskaldunen gorazarrezko obra den eta kontu eta istorio anitzez beterik dagoen“The Basque History of the World”-en, Kurlanskyk ez du aipatzen euskaldun batek zientziari egin dion ekarpenik handiena, ziurrenik haren berri izan ez zuelako, ez baita erraza informazio hori topatzea. Badakit zaila dela ekarpen eta aurkikuntza ezberdinen garrantzia zein den neurtzea, eta are gehiago zerrenda batean sailkatzea, baina diodan euskaldun horrek Big Bang-a inork baino lehenago aurresan zuenez, ez dut uste oker nagoenik,harena, euskaldunok (oraingoz!) zientziari egin diogun ekarpen handiena dela esaten badut.\nKosmologia, grabitazioa eta erlatibitatearen historiografian, Einsteinez gain, Georges Lemaître astronomo, fisika irakasle eta apaiz belgiarra, Alexander Friedmann matematikari eta fisikari errusiarra eta Edwin Hubble astronomoa agertzen dira Big Bang-aren teoriaren sortzaile edo eragile moduan. Lemaître, unibertsoa hedatzen ari zela proposatu zuelako 1927an. Friedmann, 1922an Einsteinen Erlatibitate Orokorreko ekuazioen soluzio batzuk aurkitu zituelako eta soluzio horietako batek unibertsoaren erradioa edo tamaina denborarekin handitzen zela aurresaten zuelako. Eta Hubble, unibertsoa hedatzen ari zela esperimentalki aurkitu zuelako 1929an. Fred Hoyle astronomo britaniarra ere aipatzen da, hark erabili baitzuen lehenengo aldiz “Big Bang” terminoa BBC-ko irrati saio batean, 1949an. Ez, euskaldunik ez.\nTamalez, Camilo Lizardi ez dugu ohizko testu, artikulu eta historia liburuetan aurkituko. Lizardi, seminarioko bere kideek Lizar bezala ezagutzen zutena —ez Lizardiren laburduragatik, baizik eta “L’ Izar” hitz jokotik, garai hartan hain modakoa zen era afrantsesatuan deitzen ziotelako, beti baitzegoen izar eta espazioari buruz pentsatzen— ez zuen aldizkari zientifikoetan ezer argitaratu edo behintzat, ez dut ezer topatu nik. Seminariotik irten eta zenbait urte beranduago, erretore bihurtu zen. Alabaina,izar eta zeruen ikerketarako grina ez zuen galdu. Teleskopioez eta beste tresnez inguraturik bizi zen, baina teleskopio txikiak izanda, sekulako aurkikuntza esperimentala egiteko aukerak oso txikiak ziren. Zorionez, astronomia esperimentala baino, fisika teorikoa zuen nahiago. Jada erretoretzan urteak zeramatzan eta zegoen herrixka txikiko bizitza lasaiak ez zion kalkulu eta hipotesietan ibiltzeko denborarik lapurtzen. Bazegoen bereziki interesatzen zitzaion problema bat: Michelson-Morleyren saiakeraren emaitza negatiboa esplikatzeko, George Fitz Gerald (1889) eta Henrik Lorentzek (1892) distantziak laburtu, uzkurtu egiten direla proposatu zuten. Hipotesi hau, ad hoc sortutako argudio bat zen, eta Einsteinek Erlatibitate Berezia sortu arte (1905ean), inork ez zuen uste luzeraren uzkurdura hori erreala izan zitekeenik. Erlatibitate Berezia Orokor bihurtzeko, beste hamaika urte behar izan zituen Einsteinek (1916). Eta unibertsoaren hedatzea aurresaten zuten Friedmannen kalkuluak arte, beste sei urte pasatu ziren. Inor baino azkarragoa izan zen Camilo Lizardi. Lorentzen emaitzen berri 1892. urtean bertan izan zuen historiako lehen Liege-Bastogne-Liege txirrindula lasterketa ikustera joan zenean, Franҫois Le Farceur izeneko lagun belgiar batek gonbidatuta. Le Farceur, Louvain-la-Vieille Unibertsitateko irakaslea zen eta Lorentz holandarrarekin harreman estua zuen elkarrekin ikasi baitzuten Leidenen. Lorentzek uzkurdurari buruzko artikuluaren zenbait kopia bidaliak zizkion, eta Le Farceur-ek Lizardiri oparitu zion bat. Antza, artikulua irakurri eta gau guztia hari buruz pentsatzen pasatu zuen Lizardik: hurrengo goizean lo seko zegoen txirrindula lasterketa izan zenean eta Léon Houaren garaipena ezin izan zuen ikusi.\nHurrengo hilabeteetan lan eta lan aritu zen uzkurduraren jatorria fisikaren oinarrizko ekuazioetatik eratortzeko eta Maxwellen legeetan zein eragin izan zezakeen aztertzen. Berriz ere historiaren patua, garai hartako bere lan guztiak martitzen arratsalde batean tximista batek piztutako suteak erre zituen. Halere, Lizardik ekuazio denak berregin, berridatzi, liburu gisa antolatu eta Sebastien Turlupin Paris Sorbonneko fisika matematikoko katedradunari bidali zizkion, postaz, harek azter zitzan eta ea zuzenak ziren ala ez erabaki. Hendaia eta Paris artean galdu zen nonbait liburua, Turlupinek ez baitzuen liburua inoiz jaso, eta haren berri izan badugu guk, Lizardik, Turlupineri beranduago bidali zion gutun batean liburu horri buruz galdetzen diolako da. Kontestuan ikusita, harrigarria da, baina guztiz argigarria, geroago ikusiko dugun bezala, Turlupinen erantzuna: “Mon cher ami, je crains que votre merveilleuse théorie ait été englouti par un trou noir!”. Badirudi beraz Lizardiren lana ez zela ekuazio batzuk eratortzera mugatzen, baizik eta Lizardi urrunago joan zela teoria bat sortzeraino. Baina zein teoria?\nLizardiren ekuazioen faltan, eta Turlupineri bidalitako liburua galduta, hipotesiak besterik ezin ditzazket ekarri hona. Baina teoria hori zein zen, edo behintzat, teoria horrek zer ondorioztatzen zuen, beste gutun batean idatzitakoagatik jakin dezakegu. 1903. urtekoa da gutuna. Lizardik, Big Bang-a eta baita Hubbleren legeak aurresaten ditu, inork baino 19 urte lehenago! (gogoratu Friedmannek topatutako soluzio batek aurresaten zuela Big Bang-a, nahiz eta Lemaitreraino inork ez zuen aukera hori era garbian aipatu). Gutunean, horrela dio: “Gure unibertsoa espazio infinitoan bakar bakarrik zebilen bola erraldoi baten leherketarekin jaio zen. Harrezkero, hala izarrak nola planetak edo asteroideak, lehen materia bera zirenak, urruntzen ari dira elkarrengandik, urruntzen ere, hastapen puntu hartatik. Eta gainera, handiagoa da pusketa bakoitzak bere ihesean daraman abiadura”.\n1903. urtean, inork gutxik pentsa zezakeen unibertsoa hedatzen ari zela. Ideiarik zabalduena, unibertsoa estatikoa zela zen, aldaezina. Baina Lizardik ondo zekien ez zela horrela, eta dudan esplikazio bakarra, jakintza hori bere teoriaren emaitzetatik lortu zuela da. Ez dut modurik frogatzeko, baina Lizardik garatutako teoria, Einsteinen Erlatibitate Orokorraren baliokidea edo oso gertuko kidea izan behar zuen. Turlupineri bidalitako liburua inoiz agertzen bada, eta zientziak historiari kasu egiten badio, Einsteinen erlatibitatearen teoria orokorra Lizardi-Einstein bataiatuko dute.\nEpilogoa: Beharbada honaino helduta, batek baino gehiago susmatuko zuen Camilo Lizardi erretore hori Obabakoak liburuko lehen kapituloko bera dela. Eta hala da. “Obabakoak”eko Camilo Lizardi hura bezala, nirea ere fikziozkoa da, “Obabakoak”en agertzen den eztandatzarraren anakroniak  sortutako beste Camilo Lizardi bat, Quijotearen egilea izan zen Pierre Menard-en lagun mina. Turlupinen liburua ez da oraindik agertu, baina nik badut esperantzik.\n Ikus “Obabakoak” liburuaren lehen kapituloko lehen paragrafoak, “Camilo Lizardi erretorearen etxean aurkitutako gutuna”. Nik grafia besterik ez dut aldatu.


Berria.info - Fluitecnikek Altsasun dituen ia langile guztiak kaleratuko ditu\nOsteguna, 2014ko apirilak 24 - 18:08 Harian\nFluitecnikek Altsasun dituen ia langile guztiak kaleratuko ditu\nELAren arabera, berriz ere agerian geratu da Nafarroako Gobernuari ez zaiola batere axola Sakana eskualdea\nNegarrako langileak, atzo, Cuatrecasasen aurrean egindako elkarretaratzean. / MARISOL RAMIREZ / ARGAZKI PRESS\nGutxi iraun du Fluitecnik-ek Sakanan sortutako itxaropenak. Martxan hasi eta bederatzi hilabetera, ia langile guztiak kaleratuko dituela iragarri du: 23 ditu eta hogeiri apirilaren 30ean etengo die kontratua. ELAren arabera, gainerako hirurak ere botako ditu datozen hilabeteetan.Gamesak palak egiten zituen lekuan dago Fluitecniken ekoizpen zentroa. 2010. urtearen hasieran iragarri zuen Gamesak Altsasuko lantegia ixteko asmoa zuela. 150 langile aritzen ziren han. �Etekinak ematen zituen enpresak, eta kolpe handia izan zen eskualdearentzat�, dio Gorka Viergek, Sakanako ELAko arduradunak. Handik hilabete batzuetara, agerraldia egin zuten Miguel Sanz Nafarroako orduko presidenteak, Jorge Calvet Gamesako presidenteak eta Alberto Madozek. Gamesaren azpiegiturak baliatuta, Fluitecnik eguzki plaka fotovoltaikoak egiten hasiko zela azaldu zuten.�Jendearen animoak lasaitu nahi izan zituzten. Gure ustez, fiasko bat izan da. Sakanako biztanleekin jolasean ibili dira, eta berriz ere argi geratu da gobernuari ez zaiola axola eskualde hau�. Agerraldian, enpresak Nafarroako Gobernuaren laguntzak jasoko zituela adierazi zuten. �Baina laguntzak 2013tik aurrera ematera konprometitu zen. Beraz, oraindik ez du ezer kobratu�. Era berean, hasierako asmoa 46 lanpostu sortzea zen. Kopuru horretara, ordea, inoiz ez da iritsi lantegia.NegarraProtesta abokatuen aurrean\nIa langile guztiak ez, baina bai herenak. Hori da Igorreko Negarra enpresaren asmoa: 57 langile botatzea. Lan erreforma onartu zutenetik, Euskal Herriko enpresa askok erabili dute araudi berria jendea kaleratzeko, baina Negarrak aurkeztutakoa da orain arteko espedienterik jendetsuenetakoa. Tximiniak eta galdara elektrikoak egiten ditu enpresak. Neurria salatzeko, astelehenaz geroztik greban dira langileak, eta, sindikatuen arabera, �erabateko erantzuna� ari da izaten. Atzo, elkarretaratzea egin zuten Bilbon, Cuatrecasasen egoitza aurrean, hango abokatuak ari baitira espedientea tramitatzen. Ehun lagun inguru elkartu ziren. Gaur eguerdian, berriz, manifestazioa egingo dute Igorren. Langileek diote jendea kaleratu beharrean bestelako irtenbideak ere badaudela: aldi baterako erregulazioa, malgutasun neurriak eta antolaketa berregokitzea, esaterako. Enpresak, ordea, negoziatu ere ez duela egin nahi salatu du CCOOk. Kaleratu nahi dituen beharginen artean 54 urtetik gorakoak eta 35 urteko antzinatasuna dutenak daude.CorreosHauteskundeak falta\nEspainiako bi enpresa handik ere iragarri dituzte kaleratzeak, eta litekeena da Euskal Herrian ere eragina izatea. Correos da horietako bat. Javier Cuesta presidenteak Diputatuen Kongresuko Aurrekontuen Batzordean azaldu duenez, bi mila lanpostu kenduko ditu aurten. Merkatuko baldintzetara egokitu ahal izateko neurria �erabat beharrezkoa� dela dio. Alde batetik, pizgarri bidezko kaleratzeak bultzatuko ditu, eta, bestetik, Correoseko funtzionarioak Espainiako Administrazio Orokorreko funtzionario izatera pasatuko ditu. Joan den urtean, 3 milioi euroren galerak izan zituen konpainiak. Aurten, are handiagoak espero ditu, 166,5 milioi eurorenak. Dena den, jasoko dituen diru laguntzek baldintzatuko dute azken emaitza. Hauteskunderik ez da izango aurten, eta hori da fakturazioa jaisteko arrazoietako bat. Horrez gain, argindar konpainiek ere diru gutxiago ematen diote, faktura hilero beharrean bi hilean behin bidaltzen delako orain. Transportes OchoaEuskal Herrian, kezkatuta\nZaragozan du egoitza nagusia Transportes Ochoa logistika enpresak, baina Euskal Herrian ere badauzka bulegoak: Loiun, Hernanin, Iru�ean eta Gasteizen. Hamasei lantoki itxiko dituela adierazi du eta 200 langile kaleratuko dituela —2008tik %23 murriztu du lantaldea, eta gaur egun 756 behargin ditu—. Gainerakoei soldatak nahiz lanaldia %10 murriztuko dizkie. Espainiako Lan Sailak martxoaren 29an eman zion espedientea aplikatzeko baimena. Alabaina, enpresak oraindik ez du zehaztu zein bulego itxiko dituen. Soilik jakinarazi du lanaldiaren eta soldaten murrizketa maiatzaren 1ean hasiko dela eta kaleratzeak faseka egingo dituela. Solidari sindikatua keztatutako dago, Iru�eko lantegian zer gertatuko ote den. Hamahiru langile aritzen dira han. Gaitzetsi egin du espedientea. �Enpresaren asmoa ez dago arrazoituta; kostuak murriztea soilik nahi du�. Negoziazioetarako epean, sindikatuek eta zuzendaritzak ez zuten akordiorik lortu, Solidariren esanetan �negoziatzeko borondaterik ez zuelako enpresak�.


tours@elbotebilbao.com Tlf: 605 014 365 - Facebook\nBisitak - El Bote Tours\nBilboko itsasadarra eta Abrako badia\nToki derrigor ikusi beharrekoak\nBizkaiko Zubia Europako Iraultza Industrial eta burdinaren arkitekturako eraikin garrantzitsuenetako bat da. Unescoko Gizateriaren Ondarea izendapena du.\nPortugaleteko erdi aroko herrigunea\nPortugaleteko Alde Zaharra, Bizkaiko Zubiarekin batera, hiribilduaren toki interesgarrienetako bat da.\nRialia. Industriaren Museoa\nRIALIA Industriaren Museoa zentro historiko-artistikoa da, zeinen helburua gure iragan industrialaren aztarnak berreskuratu eta zabaltzea den.\nCasa Torre jauregia (Santurtziko historiaren interpretazio-zentroa)\nJauregiak estilo barroko soila du. 1760an eraiki zen, eta jatorrizko armarri ederra mantentzen du. 2011n erabat berritu zuten, eta gaur egun Erakusketa Gela bat eta Santurtziko Historiaren Interpretazio Zentroa barne hartzen ditu.\nOrdutegia: Astelehenetik Ostiralera: 18:15 – 21:30. Larunbata: 9:00 – 14:00 / 18:15 – 21:30. Igandea, jaiegunak, abuztua: Astelehenetik Larunbatera: 9:00-14:00.\nTarifa: Doanekoa (€)\nBadiaren, kostaldearen eta Bilbo Handiaren ikuspegi aparta eskaintzen du. 38 kilometroko bide seinaleztatuetan barrena abiatuz gero, historian zehar kostaldea zaintzeko helburuz kokapen estrategikoetan eraikitako gotorlekuak ikus daitezke. (Santurtziko Nordic Walking Zentroa)\nTarifa: Doanekoa (€). Makilen mailegua: 1 €, Santurtziko Turismo Bulegoan.\nEstilo viktoriarreko jauregi hau 1902an eraiki zen, eta Bizkaiko urrezko garaiaren erakusgarri da. Goi-klaseko turistak herrira bisitan etortzen ziren, medikuek “Kantauriar itsasoko uretan” murgiltzea aholkatzen zietelako. Haren begiratokitik Abrako badia osoaren ikuspegi paregabeaz goza dezakegu.\nMurgildu zaitez Santurtziren itsas-iraganean. Lemazainak, kortsarioak, sardinerak eta itsaso-jendea etorriko dira gurekin bisitan.\nAgurtza Arrantzaren IZ\nEzagutu Agurtza atunontzia, gure kostaldean arrantza tradizionalean jarduten zuen egurrezko azken ontzietako bat. Lekeition eraiki zuten 1968an eta gaur egun Arrantzaren interpretazio Zentroa da.\nPunta Begoña Galeriak\nEz galdu aukera barruan sartzeko eta Getxoko espazio enblematiko honetan gauzatzen ari den balorizazio plana ezagutzeko. Punta Begoña galeriak azken mende hasierako eraldaketa ekonomikoaren sinbolo nabargarria dira.\nBisita gidatua hemen erreserba dezakezu\nEkin hemendik ETXE OSPETSUEN IBILBIDEARI. Audiogidaren laguntzaz eta interpretazio-taulen bidez, Getxoko eraikin nabarmenenak ezagutuko dituzu.\nZatoz eta ezagutu naturaren 27 izaki, aquarium banatan ezarrita. Zentzumenak askatu eta gozatzeko aukera bikaina.\nGetxotar eta bisitari ugarik aukeratzen dute kolore alaiz pintatutako etxe eta kale estuko arrantzale-auzo hau lagunekin elkartu eta pintxo eta pote batzuk hartzeko edo beste barik, paseatu eta Abraren ikuspegi ederrez gozatzeko.\nEz galdu Portu Zaharreko bisita antzeztua; ekainaren 3tik irailaren 14ra arte, igandero, http://www.getxo.eus/es/turismo/que-hacer/visita-teatralizada-puerto\nGozatu Ereagako hondartzaz. Getxon dago, Algortako portu zaharraren eta Arriluze kaiaren artean. Serantes mendia eta Portugalete ikus daitezke urrunean, eta jauregiz eta etxe dotorez inguratuta dago.\nBisitatu Bilboko Itsas Museoa. Begiratoki bikaina du, eta Bilboko itsasadarraren eta portuaren irudiaren bidez itsasoaren lilura erakutsiko dizu.\nEzagutu Bilboko katedrala teknologia berriko audiogiden laguntzaz. 6 hizkuntzatan eskura daitezke.\nErraza da ontziratzeko kaietara heltzea. Santurtzi eta Getxoraino metroz eta Santurtzi eta Portugaleteraino Renfeko aldiriko trenez.\nBizkaibuses ere heldu zaitezke hiru udalerrietara.\nAukeratu komeni zaizuna eta zatoz Bizkaiko Zubira (Getxora edo Portugaletera), Santurtzira edo Getxoko kirol-portura.\nCopyright © 2022 El Bote Tours\n2022 | El Bote Tours


Herriko irisgarritasuna aztertzeko bigarren bilera egingo dute ostegunean - Orio - Karkara.eus\nHerriko irisgarritasuna aztertzeko bigarren bilera egingo dute ostegunean\nAitziber Arzallus 2022-05-14 09:00\nGipuzkoako Kirol Egokituko Federazioarekin elkarlanean, herrirako irisgarritasun plan berria lantzen ari da udala. Herritarren ekarpenak jasotzeko asmoz, bigarren bilera irekia antolatu du datorren ostegunerako. Udaletxeko areto nagusian izango da bilera, 19:00etan hasita.\nOriok irisgarritasunari dagokionean dituen oztopoak atzeman eta haiei irtenbidea eman nahi die udalak, eta horretarako, irisgarritasun plan berria lantzen ari da, Gipuzkoako Kirol Egokituko Federazioarekin elkarlanean. Martxoan herriko hainbat erakunde, elkarte eta klubekin bildu ostean, apirilean bilera ireki batera deitu zituen herritarrak, haien iritziak eta proposamenak ere jaso nahi dituelako. Orain, bigarren bilera ireki baterako deia egin du. Datorren ostegunean, hilak 19, izango da hori, udaletxeko areto nagusian, udalbatzarra biltzen den aretoan (bigarren solairuan, igogailuarekin).\nIñigo Iturbe eta Alicia Figueroa Gipuzkoako Kirol Egokituko Federazioko kideak ere han izango dira, eta haiek arduratuko dira bilera gidatzeaz. Asistentzia baieztatzeko eta zalantzak argitzeko, Whatsapp zenbaki bat jarri dute herritarren eskura: 635 75 13 39.


Txakurren dermatitis heze akutua txakurren dermatitis heze akutua | Txakurren Mundua\nDermatitis heze akutua txakurren larruazaleko egoera arrunta da "puntu beroa" bezala ezagutzen da, orokorrean nahiko azkar agertzen da egun gutxiren buruan, gorputzeko edozein lekutan.\nLarruazalean behin eta berriz narritatzeagatik sortutako gune gorritu batean hasten da eta gorputzaren erantzuna izaten da azkura edo hantura. Azkura horrek txakurrak ingurua marratu, miazkatu edo hozkatu egiten du eta larruazala gehiago kaltetuko du. Behin kalteak agertzen direnean azkura eta marraduraren berezko zikloa hasten da.\n1 Dermatitis hezearen kausak\n2 Dermatitis hezea diagnostikatzea eta tratatzea\n3 Etxeko arreta eta prebentzioa\nDermatitis hezearen kausak\nBeroki oso lodia edo luzea duten txakurrak dira joera gehien dutenak dermatitis heze akutua garatzeko, zure ilearen lodiera edo bolumena hezetasuna harrapatzeko joera baita.\nHainbat faktorek ere sor dezakete, hala nola:\nBy intsektuen ziztada, esaterako, eltxoa, garraioa edo arkakusoa.\na erreakzio alergikoa janari bati edo ingurumeneko narritagarriari.\nEz ondo lehortzen zure txakurra bainu ondoren.\nThe lepoko bustia.\nParasito infestazioak hala nola, gantzak, kanpoko otitisa eta anal sakeko gaixotasuna.\nUrteko hilabete epelenak bere garapenerako puntu nagusia dira beroa hezetasunarekin konbinatzea.\nDermatitis hezea diagnostikatzea eta tratatzea\nZure txakurrak goian deskribatutakoen moduko lesioa sortzen duela ohartu bezain laster, bere albaitariarengana eraman beharko zenuke.\nZure txakurraren iraunkortasunaren arabera, zauriak miazkatu edo marratu egun bat igaro ondoren sor daitezke. Zenbat eta denbora gehiago itxaron ebaluatzeko, orduan eta okerragoa izango da lesioa eta, beraz, zenbat eta denbora gehiago beharko da guztiz sendatzeko.\nAlbaitariak eremua aztertuko du eta, beharbada, larruazala urratuko du legamiaren infekzioa edo onddoen infekzioa izateko aukera baztertzeko. Leku beroak mingarriak izan daitezke txakurrek eta batzuek ez dute azterketarekin ondo erreakzionatzen, sedazioa behar dute ingurua behar bezala kontrolatu ahal izateko.\nDermatitis heze akutua diagnostikatu ondoren, tratamendu onena da lesioa tratatu, azkura zikloa eten eta azpiko kausa ezabatu. Zikloa hausteko miazkatzeko eta marratzeko gogoa gelditu behar duzu.\nBeharrezkoa izango da moztu inguruko larrua eta ohiko garbiketa egin klorhexidina edo Betadina bezalako produktu batekin. Zure txakurrari antibiotikoak ere agindu dakizkioke infekzioarekin laguntzeko, kortikoideekin seguru asko sendatzeko.\nAlbaitaritza klinika batzuek laser hotza ere badute, tratamendu moduan erabiltzen dena; tratamendu hau izenarekin ezagutzen da laser argiaren terapia.\nArgiak laser argiak distira egiten duen eremuan zelulen ugalketa estimulatzen du. Gainera, odol-fluxua areagotzen du estimulatu eskualdea, hantura gutxitu eta efektu analgesikoa eman.\nEtxeko arreta eta prebentzioa\nGarbitu kaltetutako eremuak egunero albaitariak agindutako produktuekin, guztiz sendatu arte.\nZiurtatu zure txakurra kortikoide esteroideak jasotzen dituzten bitartean nahikoa ur edukitzeaBotika honen bigarren mailako efektu arrunta zure maskotaren gosea eta egarria areagotzea da.\nZure txakurrak arkakusoen alergia badu eta puntu beroak garatzeko joera badu, erasokorra izan beharko zenuke zurekin arkakusoak kontrolatzeko programaIngurumena tratatzeaz gain, intsektizida edo uxatzaile egokia aplikatu beharko zenioke zure txakurrari arkakusoen ziztadak ekiditeko.\nZure txakurrak agerraldi bat izateko edo etxean puntu txikiren batekin aurre egiteko aukerak gutxitzeko hainbat modu daude.\nZure txakurrak larru luze eta lodia badu, saiatu berea mantentzen ebaki fur eta finkoa.\nZiurtatu lehortu zure txakurra erabat bustitzen bada oinez edo bainatu ondoren.\nEz jarri inoiz lepoko bustirik edo utzi jantzi zure txakurra.\nArtikuluaren bide osoa: Txakurren mundua » Txakur orokorrak » Gaixotasun » Dermatitis heze akutua txakurrengan


Ala ta guziz ere, arrantza gizon-jolas txikitzat jo izan nuan beti, ta geienetan nere oporraldiak, eizarentzat izan oi-ziran; errian eiztari trebearen ospe pixkat eman zidaten, eta arrokeririk gabe esan nezake, oso oker etzegola eman zidana.\nBanuan eper-txakurtxo eme bat la Chispa erdi-kaxkar, erdi-basati, baño oso bat beti nerekin zetorrena; berekin juan oi-nintzan goiz askotan Charca'raño, erritik legua ta erdira, Portugal'eko muga-aldean, eta ez giñan iñoiz utsik etxera itzultzen.\nEtxerontz biurtzerakoan, txakurra aurreatzen zitzaidan, eta gurutze-bidean beti nere zai egon oi-zan; bazan antxe arri borobil eta zapal bat, alki apal baten antzekoa; arri oni nere baitan gordeta diotan maite-oroipena, edozein pertsonei añakoa ba-da; askori dietena baño aundikoa, inundikan ere.\nZabala ta zerbait zapaldua zan, eta eseritzen nintzanean, ipurdia barkatu pixkat beera irristatzen zitzaidan, eta patxara ederrean gelditzen nintzan, andik alde-egitea sentitzeraño; gurutze-bideko arriaren gañean jarrita, txistuka, eskopeta zanko-tartean nuala, ikustekorik zerbait bazan begira, xigarrotxoak erre ta erre, aldi luzeak pasatzen nituan.\nAndik alde-egiterakoan, beti zergatik ez nekiela, arriruntz begiak biurtu bear izaten nituan, agur egiteko-edo; egun batez, orratik, andik abiatu-ostean, tristurak eraginda noski, berriz bertara itzuli bear izan nuan, eta berriro bertan eseri.


Habea plataformaren baliogabetzea berretsi du Europako Auzitegiak - Azpeitia - uztarria.eus\nHabea plataformaren baliogabetzea berretsi du Europako Auzitegiak\nUztarria.eus 2009-06-30 22:06\nEspainiako Justiziak duela sei urte hartutako erabakiaren alde azaldu da Giza Eskubideen Auzitegia\nBaliogabe izan arren, Azpeitiko plataformak 2.027 boto lortu zituen 2003ko hauteskundeetan\nEuropako Giza Eskubideen Auzitegia Espainiako Justiziak 2003an Habea Azpeitiko herri plataforma baliogabe utzi izana berretsi du gaur (asteartea) plazaratutako epaian. Espainiako Auzitegi Gorenak 2003ko maiatzaren 3an hartu zuen erabakia, eta zioen Herri Batasuna eta Batasuna legez kanpoko alderdi politikoek "erabilitako" plataforma zela, "lotura" zuela haiekin.\nHabeaz gain, Autodeterminaziorako Bilgunea (AuB) eta beste 200 bat herri plataforma baliogabetu zituzten 2003ko udal eta foru hauteskundeetarako. Hain zuzen, Pernando Barrena ezker abertzaleko kideak eta Didier Rouget abokatuak 221 helegite sartu zituzten 2003ko azaroaren 6an Estrasburgon. Gaur atzera bota ditu helegiteak Europak.\nNahiz eta baliogabe izan, Habea aurkeztu zen udal hauteskundeetarako, eta 2.027 boto lortu zituen. Lau zinegotzi eskuratu zituen, baina Azpeitiko Udalak ez zien baliorik eman.\nBatasuna eta Herri Batasuna alderdi politikoen legez kanporatzea ere berretsi du gaur Europak, baita Herritarren Zerrenda baliogabetzea ere.\nInformazio gehiago, Berria.infon


Arauntza, mendi gida - Lagun Onak Mendi Bazkuna\nEgin zaite bazkide\nGps, track artxiboak\nAzpeitiko Mendi Gida\nAzpeitia - Hazparne\nItsasaldeko Ibilbide Neurtua\nAzpeitia - Bilbo\nBermeo - Oion\n8 - Arauntzaldea. Arauntza mendiari itzulia.\n1 Enparantza2 Apaizen pasealekua 3 Barrenola-Odriozolatxo4 Arauntza gurutzea5 Sañu6 Lasao7 Azpeitia\nIraupena: 4:30-5:15 ordu\n1. Plazatik Landetara. Herriko plazan hasi eta Enparan kalean barreina Basazabal Jauegi ondotik pasatu eta eskubira, zubia gurutzatuz, Enparan dorretxe ondora iritsi behar da. Hemendik Arcelor fabrikaren ondotik Anuko zubiraino iritsi. Bertan ezkerrera egin eta Ibai Eder ibaiaren ondotik doan bidean jarraitu, Apaizen pasealekua delakoan. Landeta guztia bide horretatik zeharkatu, Azpeititik Errezilera doan errepidean amaitzen da bide hori. Bide horretan 2 km egin behar dira, iaia Barrenola baserrietara iritsi arte (kontuz, auto bidea da).\n2. Ezkerrera.Barrenola parean ezkerrera Odriozoletara eta Etumetara abiatzen den bidea hartu. Han, aldapan gora beste 2 km inguru egin Osriozolatxo baserriaren ondora iritsi arte. Hurrengo bidegurutzean aurrera jaraitu. Odriozola Haundira dkoanari jarraitu gabe. Pixka bat aurrerago Bentatxo eta Etumetako bidegurutzera iritsi, eta bide horiek utzi eta eskoriako bidean gora jarraitu. Bide horretan, Odriatik Etumetara doan bide zaharrarekin bat egin. Bertan ezkerrera egin behar da, eta berehala, hurrengo bidegurutzean, gora.\n3. Ia mendi gailurrera. Hemen gora mendiaren gainaldeara ia iritsitakoan, pinudian, bideak aurrera jarraitzen du eta ezkerrera elkarte edo txabola batera doan beste pista txiki bat abiatzen da, hari jarraitu. Berehala ikusten da Sañuko gailurra, eskubialdean, pinu batzuen aurrealdean. Belardian, ertz batetik gora eginez bertara iristen da (609m).\n4. Pinudian behera. Sañutik behera pinudian jaitsi. Berehala amaitzen da pinudi hori eta pista batzuen bidegurutzea dago. Han, belardian sartu, eta behera abiatu, itxiturarekin bat egin arte. Hori pasatzeko lekua pixka bat eskubira eginda dago. Hesia pasatu eta aurrean dagoen pinudian behera hasi (nahiz eta bide nabarmenik ez ageri), pinudiaren amaieran bidexka batera iritsi, eta aurrean eta eskubian joan behar den bidea ikusten da. Topatutako bidean beti eskubira egin, eta pixka bat beherago nagusiagoa den batekin topo egin, Anatxan baserri gainean.\n5. Añei gainera. Bide hori hartzean, gainez gain jarraitu, aurrena Upei Sakonetik pasatu eta geroago Danona parean, gainaldean. Aiñei gaina izango da hori (eroritako borda oraindik ikus daiteke). Handik bidea behera hasten da, eta Zentralera iritsi. Eskerrera egin, Garatxabal baserriraino. Bere ezkerretik pasatuz, beheraka, Danona, Lasao eta Cidemco fabriketara iritsi. Han ere ezkerrera egin, uren garbitze tokira heldu arte. Geroago, Uresaundi ibai ertzean dagoen bidegorritik, Azpeitira.\nDocumentación Legal - Copyright © 2015 Lagun Onak MB


Egonaldiak Arotz-Enean. 2018-2019 ikasturtea - Kutxa Fundazioa\nEgonaldiak Arotz-Enean. 2018-2019 ikasturtea\nNoiz sortua: 24 Urtarrila 2018\nArotz-Enea, Ingurumenaren Heziketa Eskola, Kutxak Euskal Autonomia Erkidegoko, Nafarroako eta Iparraldeko eskola eta ikastetxe guztiei eskainitako ekimena da; hezkuntzaren alorrean indarrean dauden gaur egungo joeretan oinarrituz, ingurumenaren inguruko arazoek gizartean eragiten duten kezkari erantzuteko proposamena hain zuzen ere. Ekimen hau Kutxa Ekogunearen hezkuntza-eskaintzaren baitan dago. Kutxa Ekogunearen helburua pertsonei ingurumen kontzientziaziotik ekintzetara igarotzeko pausuak emateko proposamenak lantzea da.\nOtsailaren 1etik martxoaren 15era.\nEskolaren eguneroko jarduera didaktikoa osatzera datorren baliabide honen helburu nagusia, ingurune naturalera eta landa-giroko errealitatera hurbilpen aktiboa, bizipenezkoa eta globala erraztea da. Horretarako prestatutako esperientzia esanguratsuen bidez, ingurunearen egoera eta problematika eman nahi da ezagutzera. Testuinguru horretan, Eskolaren egitekorik behinena gutako bakoitzak gai horrekiko daukagun erantzukizunaz zein arduraz hausnartzea da; errespetuzko jarreretan eta ekologiaren kontzientzian oinarritutako hezkuntza baten garrantzia azpimarratuz.\nArotz-Enea leku beroa eta abegitsua da, eta bertan ikasgelak ezarri ohi dituen baldintzapen guztietatik kanpo ikus eta azter daiteke ikasle-taldea. Bada, Arotz-Enean zain gauzkazue; izan ere, bertako diziplina anitzeko lan-taldearen ardurapean dagoen programaren baitan istorioak kontatzeko edota sortzeko parada ezin hobea izango baituzue, baita azalpen zientifikoak jaso eta talde-errealitateak aztertu eta dinamizatzeko aukera paregabea ere.\nEskaera egin ahal izango dute Euskal Autonomia Erkidegoko, Nafarroako eta Iparraldeko ikastetxe guztiek.\nLehen Hezkuntzako eta Bigarren Hezkuntzako Lehen Zikloko ikasleei zuzendutako programa.\nArotz-Enea Kutxak sustaturiko proposamena dela familiei adierazteko konpromisoa hartzen du ikastetxeak.\nIzen emateko epea 2018ko otsailaren 1etik martxoaren 15a bitartean izango da. Tokiak mugatuak dira eta izena ematen den hurrenkera edo ordenan esleituko dira.\nHasiera batean, ikastetxe bakoitzak egindako eskaera guztietatik bat onartuko da maila edo ziklo bakoitzeko, eta lekua dagoen heinean, gainerakoak onartuko dira.\nArotz-Enean eskaintzen den hezkuntza-proiektua hobeto landu ahal izateko, Lehen Hezkuntzako 2. ziklotik aurrerako taldeek eta bi egun baino gehiagoko egonaldiek lehentasuna izango dute.\nTaldeen onarpena telefonoz eta posta elektronikoaz baieztatuko da 2017-2018 ikasturtea bukatu baino lehen.\nNahitaezkoa izango da irakasleak taldearekin batera egotea bai Zentruko egonaldian zehar, bai egiten diren joan-etorri guztietan.\nTaldeak 1. eguneko 10:00etatik aurrera iritsiko dira Ingurumen Eskolara, eta azken eguneko 15:00etan handik abiatuko dira.\nBi eguneko egonaldiak: 52 € ikasleko\nHiru eguneko egonaldiak: 70 € ikasleko\nLau eguneko egonaldiak: 90 € ikasleko\nBost eguneko egonaldiak: 110 € ikasleko.\nIrakasle arduradunen egonaldia doakoa da.\nZenbatekoetan barne hartzen dira: mantenu osoa, langile espezializatuen gidaritza pedagogikoa eta lanerako materiala.\nArotz-Enea, Ingurumenaren Heziketa Eskola\nSanta Cruz kalea, z/g. 31878 Etxarri-Larraun (Nafarroa)\nIngurumena estimatu, errespetatu eta zaintzeko joerak eta jarrerak sustatzen dituzten jarduerak eskaintzen ditugu:\nIbilaldiak baso-mota desberdinetan barrena.\nKobazuloetara, harrobira, baserrietara egindako bisitaldiak.\nAnimalien aztarnak, arrastoak eta seinaleak bilatzen ikastea.\nAdierazpide edo espresio dramatikoa, etab. luzea.\n→Harrerako eraikin nagusia, eta honen barruan daude: 4 logela, literaz hornituak / Irakasle arduradunentzako logelak / Jangela, sukaldea eta komunak / Erizaindegia.\n→Jardueren aretoa, eta bertan Liburutegia / Erabilera anitzeko aretoa / Komunak.\n→Bestelako instalazio batzuk: Pilotaleku estalia / Aire libreko pista, kirol anitz egiteko prestatua /Jolaserako eta aisialdirako gunea.\nInformazio gehiago Arotz-Enea zentroaz\nInformazio gehiago Kutxa Ekogunea zentroaz


Bertan! - Hiromi Yoshida - Uztarria (Azpeitia)\n2019ko aza. 1a, 09:23\nHiromi Yoshidak Uztarria aldizkariaren 2019ko urriko zenbakian idatzitako iritzi artikulua da honako hau.\nIrailaren 21ean, Azpeitiko plazan, Stock Azokan ibili nintzen. Oso giro polita zegoen, eguraldi onak lagunduta. Herrian giro bizi-bizia izateko ekonomia giltzarri garrantzitsua izanik, herritarrek bertako dendetan erosketak egin ditzaten ahalegin handiak egiten dira hemen; zoragarri.\nJaponian, aldiz, nola dago kontua? Adibidez, nire jaioterrian –79.091 km2-ko zabalera, 43.000 bat biztanle–, tren geltoki aurreko kalearen eta horrekin gurutzatzen den beste kale baten inguruko gunea zen herriko zentroa. Dendaz josita zegoen, eta jende mordoa hantxe, bueltaka. Baina azkeneko 20 bat urte hauetan, herriko zentroan lau katu besterik ez dabiltza. Lehen dendak ziren lokal asko hutsik daude orain. Zergatik? Askotariko instalazioak dituzten denda handiak eraiki direlako herriko zentrotik urruti, kotxez joan beharreko guneetan. Erosketak egiteko ez ezik, ondo pasatzeko aukera asko dituztenez, jendea erakarri izan dute horiek. Gero, telefono bidezko erosketak zabaldu ziren, ondoren Internet bidezkoak. Ondorioz, herriko zentroko salerosketak jaitsi egin ziren. Ondorioz, herriko denda bateko jabea jubilatzen denean, familiako inork ez du nahi izaten dendarekin jarraitzea.\nEgun, egon badaude herriko dendak, eta Azpeitiko stocka bezain ekitaldi handiak ez badira ere, dendariek jaialdiak-eta egiten dituzte, salmentak bultzatzeko. Beraz, han eta hemen, antzera gabiltza. Azken finean, denda handiek eskaintzen ez dituzten gauzak eskaintzea izango da denda txikiek bizirauteko estrategia bat. Adibidez, nire ahizpa batek okindegi txiki bat dauka eta ogi naturalak saltzen ditu. Ogi normalak baino garestixeagoak dira, baina bezero finkoak baditu. Jendeak gauzen kalitateari lehen baino askoz gehiago begiratzen diola dirudi. Eta bai han, bai hemen, herriko dendek daukaten gauza onenetariko bat da dendariarekin aurrez aurre hizketan arituz erosketak egin ahal izatea.


Obren eta zerbitzuen brigadarako lan poltsa sortzeko deialdia egin dute - Anoeta - Tolosaldeko ataria\nObren eta zerbitzuen brigadarako lan poltsa sortzeko deialdia egin dute\nTolosaldeko Ataria 2019-01-24 12:58\nEskaera orriak aurkezteko epea 2019ko otsailaren 4ean bukatuko da, egun hori barne. Udaletxean, 943 65 12 00 telefonoan edo www.anoeta.eus helbidean aurkeztu daitezke eskaerak.\nObren eta zerbitzuen brigadarako zerbitzu anitzetako peoiaren lan poltsa sortzeko deialdi publikoa egin du Anoetako Udalak, aldi baterako zerbitzu beharrak betetzeko.\nHautagaiak, funtzionario izendatzeko baldintza orokorrak betetzeaz gain, honako baldintza hauek bete behar digu: 16 urte beteak edukitzea eta derrigorrez erretiratzeko adina ez gainditzea; B motako gida baimena izatea; eta euskaraz hitz egiteko gaitasuna edukitzea.


Egin marren aldeko apustua etxeko gaztetxoenentzat Ternua etxeak neskatoentzat egindako MARA jakarekin. Kirol-jertse eroso eta erakargarri hau kalitate handiko kotoi organikoan (% 100) dago fabrikatua, gure deiera iraunkorrarekin bat etorriz. Ternuaren logotipoa darama bularraldean eta soka bidez estu daitekeen txanoz dago hornitua.\nTernuako marradun kirol-jertse irekia eta klasikoa, bularrean Ternuako logotipoarekin eta 100% kalitate-handiko algodoi organiko txarrantatuz eginda barnean. - Eskuetarako bi patrika - Sokaz estutzeko txanoa.


Eibarrek erraz irabazi dio Realari, Luis Herzogen omenezkoan (2-0) - Debagoiena - Goiena.eus\nEibarrek erraz irabazi dio Realari, Luis Herzogen omenezkoan (2-0)\nXabier Urtzelai 2015-12-30 12:00\nEibarrek ondo irabazi dio Realari Agorrosinen jokatu duten Bergarako gazte mailako Gabonetako Torneoko finalean (2-0). Talde armagina lehenengo zatian aurreratu da markagailuan, eta bigarrenean erabakita utzi dute partidua. "Bi talde hauek dira maila honetako oilarrak, baina Bergarako eta Mondrako ordezkariek ere txapelketa txukuna egin dute", adierazi du Bergarako ordezkari Josu Elorzak.\nLuis Herzogen omenezko txapelketako finalean Eibar Reala baino gehiago izan da. Gutxik espero zuten halakorik, atzoko finalerdietan eibartarrek gogotik sufritu zutelako Mondra mendean hartzeko –penaltietan egin zuten aurrera– baina Ipintzako berdegunean baino hobeto moldatu dira Agorrosinen, eta 2-0 irabazi diote Realari. Aldea handiagoa ere izan zitekeen, baina epaileak baliogabe utzi du partidua amaitzeko minutu gutxiren faltan Eibarkoek egindako 3-0ekoa.\nEta hori Eibar finala irabaztera baino jokalariak saritzera etorri dela finalera. Izan ere, bigarren zatia hasteaz batera Eibarko entrenatzaileak jokalari ia guztiak aldatu ditu jarraian –zortzi bai– eta hala ere, Realeko jokalariek jarraikortasun handiagoa izan badute ere ez dira izan Eibarko ordezkoen kontra itxura hobea erakusteko.\nSari banaketa ekitaldian, Bergara Kirol Elkarteko antolatzaileek torneoko jokalari onena saritu dute, eta normalean halakoetan aurrelariak nabarmentzen badira ere, oraingoan atzelari batendako izan da saria, Eibarko kapitain Andoni Tellorendako –gola ere egin du finalean–.\nKontuak kontu, txapelketa borobila utzi du aurtengo Luis Herzogen omenezkoak, eta atzoko finalerdietan Ipintzan giro polita egon bazen, gaurko finalera futbol-zale asko gerturatu da.


Gueñesko Udala - Oinarrizko azpiegiturak leheneratzeko Aldundiaren planean sartutako diru-laguntzak\nOinarrizko azpiegiturak leheneratzeko Aldundiaren planean sartutako diru-laguntzak\nDiru-laguntza horien xedea da, tokiko inbertsioaren bidez, udalerri txikietan oinarrizko enpresen azpiegitura mantentzea eta lehengoratzea, baita bertako enpresen itxiera geraraztea ere.\nAipatu laguntzak banako enpresariek jaso ahal izango dituzte, baita berezko izaera juridikoa duten enpresek ere, betiere Bizkaian badute egoitza sozial eta fiskala, bat eta bost pertsona bitarteko plantilla badute eta urteko negozio-bolumenak edo balantze orokorrak 20 milioi euro gainditzen ez baditu.Gainera, beste baldintza batzuen artean, zerga-betebeharrak eguneratuta izan beharko ditu.\nLaguntza horietatik kanpo geratuko dira foru sozietate publikoak eta autonomikoak, zuzenbide publikoko erakundeak eta Azpiegiturak SAren bidez Bizkaiko Foru Aldundiarekin partaidetzan dauden enpresekin sortutako betebehar ekonomikoak eguneratuta ez dituzten enpresak.\nDiruz laguntzeko egintzatzat joko dira jarduera gauzatzen den lantokiak birgaitzeko edo eraberritzeko obrak eta inbertsioak edo jarduera zabaldu edo berrezartzearen ondorioz lokal berrietan egin beharrekoak.Baita ezkontidea edo izatezko bikotekidea eta bigarren mailara arteko odolkidetasuna edo ahaidetasun-harremana duten familiakoak gutxienez urtebeteko epean kontratatzea ere, negozioaren titularra barne, , betiere langabe gisa inskribatuta badaude gutxienez sei hilabeteko antzinatasunarekin.\nDiruz laguntzeko inbertsio edo gastuei dagokienez, honako hauek sartu ahal izango dira: aplikazio informatikoak, eraikuntzak, instalazio teknikoak, makineria, beste instalazio batzuk, altzariak eta informazio-prozesuetarako ekipoak.Langileen kontratazioari dagokionez, soldataren kostua.\nDiruz lagun daitezkeen gastutzat joko dira 2014ko urtarrilaren 1etik irailaren 30era bitartean egindakoak.\nHona hemenlaguntzen zenbatekoa: gehienez ere 1.000 € informazio-prozesuetarako ekipoetarako eta aplikazio informatikoetarako, gehienez ere 4.000€ diruz lagun daitezkeen gainerako epigrafeetarako eta 3.000 € langileak kontratatzeko.Gehienez ere % 80ko diru-laguntzak ematea ezarri da.Laguntzaren zenbateko osoak ez du gaindituko 5.000 €-ko zenbatekoa erakunde onuradun bakoitzeko.\nEskaerak aurkezteko epea irailaren 1etik 30era bitartekoa izango da, biak barne.Eskaera Interneten bidez aurkeztu beharko da Aldundiaren www.bizkaia.net/sustapena orrialdean, Ekonomia Sustapenaren bulego birtualaren atalean.


Eibar 1937: 80 urte — Eibarko Kultura Ondarea - Egoibarra.eus\nEibar 1937: 80 urte\nGerrak Eibarren eragindako tragedia latz hura gogora ekartzeko hitzaldi dramatizatua bihar izango da, apirilaren 28an, iluntzeko 20:30etik aurrera, Coliseoan. Larunbatean, hilak 29, Untzaga plazan, gaueko 22:00etatik aurrera.\nBonbardaketetan herritarrak babesteko kaleetan banatzen ziren orriak. Agiria: KM Kulturunea. Gipuzkoako Foru Aldundia. Urquijo Fondoa\nEkitaldian Eibarko hainbat kolektibotako kideek hartuko dute parte, ehun bat lagun inguru bilduko dira agertokian; Gerra Zibilean Eibarrek pairatu zituen bonbardaketekin lotutako gertakari adierazgarrienak antzeztuko dituzte.\nHainbat kontu egongo dira ikusgai: Eibarko ia 600 argazki, Eibar mendean hartu ondoren italiarren armadaren egindako bideoak, gertakaria bizi izan zutenen testigantzak, gerra garaian Eibarko Udalak egindako Bandoen antzezlanak, pertsonaia garrantzitsuen diskurtsoak, Eibarrek jasandako kalteen kontakizunak eta Gerrako bi bandoetako gerlarien egunerokoen pasarteak. Horiekin batera, euskal dantzak eta dantza modernoa ikusi ahal izango dira, eta Eibarko mendietan borrokatu ziren gudariek, milizianoek eta erreketeek idatzitako poemen errezitaldiak entzun.\nGidoia eta historiarekin lotutako aholkuak Jesús Gutiérrez Arosak bideratu ditu eta Josu Mugica ibili da koordinazio artistikoa egiten. Parte hartzaileen artean, hauek egongo dira: Nerea Arriola biolinista, Marisol Arrillaga soinujolea, Biraka Dantza Taldea, Koro Gaztea, La Novena, Kezka Dantza Taldea, Lekim Animazioak, Itzamna, Legarreko Musika Sormenerako Gunea, José Luis Valenciaga. Bertako aktoren artean hauek izango dira: Juanma Cano, Izaskun Asua, Mikel Areitiourtena, Peryu Tytgat, Libe Bastida, Juanma rodriguez, Ernesto Barrutia, Maite Lorenzo, Marcos Jimeno eta Eva Rodriguez. Jantzien ardura José Luis Valenciagak hartu du.\nIkuskizunak lau atal edukiko ditu. Lehenengoan hauek azalduko dira: Errepublikaren garaiko Eibar nolakoa zen, 1931ko apirilaren 14tik hasita; 34ko iraultzaren gertakariak; langile-borrokak; Euskadiko Estatutua lortzeko hartu-emanak, eta abar.\nBigarren atala: gerrako frontea Eibarren geldirik egon zen zazpi hilabeteen kontakizuna, 1936ko irailetik 1937ko apirilera; hiriaren setioa, 1936ko irailetik hasita, eta borroka latzak Arraten, Kalamuan…; Eibarko eguneroko bizitza zibilak bertatik ebakuatu ondoren.\nHirugarren atalean Eibarren setioa kontatuko dute. Setioan irtenbide bakarra zegoen, Bizkaira doan igarobidea. Hiriaren inguruko mendietan borroka latzak zeuden eta ia egunero erasotzen zuten herria kanoikadaz. Setioaren amaierako bonbardaketa lazgarria azalduko dute, 1937ko apirilekoa, eta herria nola hartu zuten mendean. Laugarren atalean, azkenean, gerra ondoren Eibar berreraikitzeko egindako lanak azalduko dituzte.


Hartz zuri - Wikipedia, entziklopedia askea.\n2Ugalketa eta bizi-zikloa\nEspeziea Ursus maritimus\n5 hilabete eta 8,5 hilabete\n450 kg (masa)\n600 g (pisua jaiotzean)\nHartz polar edo zuria (Ursus maritimus edo Thalarctos maritimus) ugaztuna da, hartz familiakoa eta bizilekua Ozeano Artikoa duela.\nMunduko harraparirik handiena da, arrak 300-600 kilogramoko pisua edukiz. Itsas txakurrak edo fokak haren jaki ohikoena dira.\nHala ere, espezie ahulen artean sailkatuta dago, gaur egun klima aldaketa arrisku larria izanda harentzat.\n2 Ugalketa eta bizi-zikloa\n3.2.1 Ehiza estrategia\nHabitat[aldatu | aldatu iturburu kodea]\nHartz zuria Groenlandian eta Kanadako eta Errusiako iparraldeko kostaldeetan bizi da.\nUgalketa eta bizi-zikloa[aldatu | aldatu iturburu kodea]\nHartzak parekatzeko denboraldia apirila eta maiatzaren tartean dira, baina, parekatu eta gero obuluak ez dira emankortzen eta garatzen iraila arte. Denbora honetan amak al duen grasa gehiena biltzen du. Bakarrik haurdun dauden hemeak bilatzen dute babeslekua, baino ez dute hibernatzen. 1 edo 2 hartzkume erditzen dituzte izotzan zulatutako babesleku batean. Denbora honetan amak ez du ezer jaten, atzetik bildutako koipeekin elikatzen da eta bere kumeek bera duen esnetik elikatzen dira. Horregatik pisu galera gogorra dute, baina udan zeukaten pisua berreskuratuko dute. Hartzkumeak urrian jaiotzen dira eta 30 zm neurtu eta 700 g pisatzen dute, ez dute hortzirik, itsuak daude eta erabat babesgabetuak daude. 5 hilabetetan azkar hazten dira, udaren hasieran bere amari ondo jarraitu diezaiokete. Amak oso argala eta gose jarraitzen du .\nEta beste 5 hilabete igarotzen dituzte amarekin janaria aurkitzen ikasteko eta helduak diren arretatik babesten jakiteko, aita ez diren ar helduek beste kumeak hiltzen dituztelako. Hartzkume batzuk amarekin bizitzen dira 2 edo 3 urte eta erdi arte; hauek sexualki helduak 3 edo 4 urte betetzen dutenean izaten dira, eta basabizitzan gehienez 30 urtez bizi daitezke.\nBeste hartz espezie baino itxura luzexeagoa dute, baita, uretan eta lurrean distantzia handiak ibiltzeko, hanka garatuagoak ere. Belarriak eta isatsa txikiak dauzkate, beroa gorputzaren barnean errazago gordetzeko, horri koipe geruza lodi eta ile ugaria edukitzeak ere laguntzen dio. Ilea zuria edo ori-zuri argia izan arren, ile azpiko azala beltza dute kontraste osoa eginez, azal beltzak eguzki izpien erradiakzioa gordetzen laguntzen die.\nHartz zuria mundu lehorreko ugaztun harraparirik eta haragijalerik handiena da, kodiak artzarekin batera. Biek tamaina antzekoa izan arren, hartz zuriak haragijaleagoak dira eta ehiztari trebeagoak, beraz, lehorreko harraparirik handiena gisa ezagutu ohi dira.\nArren batezbesteko pisua 350-680 kg artekoa da, nahiz eta tona (1.000 kg) baino gehiagoko arrak ezagutu eta pisatu diren.\nEmeak 50% txikiagoak izan ohi dira, dena den, kumeak elikatzeko garaian biltzen duten koipea dela eta, 300-500 kg-etara hel daitezke. Arrak 2,6 metro luze diren bitartean, emeak 2 metrokoak izan ohi dira.\nEspezie hau hartz guztien artean haragijaleena da, tundrako uda artikoan belartxoak jan ditzakeen arren.\nItsas txakurrak (fokak), mortsak (hartza baino 2 bider edo gehiago handiagoak direnak), elur-oreinak, azeri zuriak, itsas hegaztiak eta mota askotako itsas ugaztun zein zetazeo ehizatu ditzake. Harrapinak itsasoan zein lehorrean harrapatu ditzake.\nEhiza estrategia[aldatu | aldatu iturburu kodea]\nHarrapakin ezberdinak ehizatzeko estrategia ezberdinak erabili ohi ditu, horrela, fokak eta belugak harrapatzeko izotzeko ur arnastegietan konturatu gabe eta ziztu bizian atzematen dituen bitartean, morsak lehorrean daudenean era aktibo batean bere atzetik joanda ehizatzen ditu (kumeak hobetsiz), batzuetan arrekin borroka latza izan ostean.\nEz da azpiespezierik existitzen bere jatorri goiztiarragatik (ziuraski Pleistozenoaren amaieratik), baina 6 populazio ezberdinetan bereiz daiteke:\nWrangel uhartea eta Alaskako mendebaldea\nKanada (munduko aleen %60)\nSvalbard-Francisco Joséren lurra\nMehatxuak[aldatu | aldatu iturburu kodea]\nEskimalek edo Inuitek jateko ehizatzen zituzten aintzinatik, gero europar kolonoak ehizara batu zitzaien, baina hauek kirol hutsagatik.\nKirol-ehizak desagertzeko arrisku larrira bultzatu zituzten hartz zuriak orain dela urte gutxira arte, beraien populazioa urteotan (45 urtetan) gutxienez %30-ean jaitsi zen. 2008-an animalia hauen kopurua 20.000-25.000 ale bitartean estimatzen zen.\nKirol-ehizaren eragin kaltegarriak zirela eta, ehiza mota hau debekatuta dago jada Errusian eta Norbegian, Kanadan erregulatuta eta neurtuta dagoen bitartean. Kanadak dauka hartz hauen munduko kopuru handiena, eta Inuitei okelagatiko ehiza mugatua eta neurtua onartzen zaie. 2010-ean Errusiako eta EEBB-ko jatorrizko populazio indigenei mugatutako (29 ale urtero) ehiza ere onartu zitzaien, beti ere jateko xedearekin izanda.\nGizakiarekin batera, arriskutsua zaion animali bakarra mortsa arrak dira, batik bat, horiek ehizatzerakoan gehiegi hurbilduz letaginkada zitala jaso dezaketelako.\nDena den, hartz hauentzat mehatxu handiena Lur planetaren beroketa globala eta bere habitataren kutsadura da.\nBerotze globala bere ekosistema aldatzen ari da, izotza urtero presentzia galtzen doa eta urtze hori hartzak barnerago joatea eragiten ari da, animalia hauen bioerritmoak erabat aldatuz. Adibidez, badakigu lehorrerantzako barneratze derrigortu horrekin, hartz hauen jaiotze-tasa %15-ean jaisten ari dela, koipe nahikorik gabe egiten dutelako barneratze hori (gogoratu animalia hauen harrapakinen %90 itsasoan edota itsa-ertzean daudela), hots, barneratze naturala garaiz aurretik bultzatzen.\nGaur egun, arrisku ahulean sailkatuta dago hartz zuria, baina beroketa globalaren azkartzearekin bukatzen ez bada, sailkapen hori eta bere iraute egoera larriki alda liteke hurrengo urteotan.\nHartza zuria. Emea bere hartzakoekin. Bideoa[Betiko hautsitako esteka]\nEspezieak: Ursus maritimus\nBNF: 12008666z (data)\nPaleobiology Database: 52609\n1774. urtean deskribatutako animaliak\nAmeriketako Estatu Batuetako fauna\n1774. urtean deskribatutako taxoiak\nOrriaren azken aldaketa: 16 abendua 2021, 16:44.


Irekia Eusko Jaurlaritza - Gobierno Vasco :: EHAA xedapena 201701138\nHurrenkenaren zenbakia: 201701138\nIkus 2016/11/15ean argitaratutako 2016/10/26ko 201601601 EBAZPENA\n1.– Barrualde-Galdakao ESIko zuzendari gerentearen urriaren 26ko 1601/2016 Ebazpenaren bidez, Barrualde-Galdakao ESIan Ginekologia osasun atal-buru lanpostua lehiaketa bidez betetzeko dei egin da. Ebazpen hori EHAAn (2016ko azaroaren 15ekoan), BOEn (2016ko azaroaren 18koan) eta Osakidetzaren web orrian, argitaratu zen.\n2.– Deialdi-ebazpen hori dagokien aldizkari ofizialetan azken aldiz argitaratu zen hurrengo egunetik hasita, interesdunek 15 egun balioduneko epea izan zuten eskaerak aurkezteko; 2016ko abenduaren 13an amaitu zen epea.\n3.– Eskabideak aurkezteko epea amaituta, eta parte hartzaileek bete beharreko baldintzak aztertu ondoren, Osakidetzaren web orrian onartu eta baztertuen behin-behineko zerrenda argitaratu zen 2017ko urtarrilaren 10ean.\n4.– Erreklamazioak aurkezteko epea amaituta (2017ko urtarrilaren 24a), ez denez bat bera ere aurkeztu, behin betiko zerrendak onartu ziren (2017ko urtarrilaren 25a), dagokion eran argitaratzeko.\n5.– Behin betiko zerrendak, Balorazio Batzordeko kideak izendatzearekin eta kudeaketaren memoria-proiektua jendaurrean jartzeko deialdiarekin batera, Osakidetzako web-orrian argitaratu ziren 2017ko urtarrilaren 27an. Egun horretan bertan, posta elektroniko bidez jakinarazi zitzaien hautagaiei aipatu deialdia, eta 2017ko urtarrilaren 30ean, berriz, zuzenean emanda.\n6.– Kudeaketaren memoria-proiektua jendaurrean jarrita, Balorazio Batzordeak aurkeztutako eskabideak baloratuta (2017ko otsailaren 13a), eta izendapen-proposamena eginda (2017ko otsailaren 13a), eta José María Aritzeta Iraola jaunak dauzkan ezagutza akademiko eta profesionalak kontuan hartuta, bidezkoa da pertsona hori izendatzea Ginekologiako burua izateko Osakidetza-Euskal osasun zerbitzuko Barrualde-Galdakao ESIan.\n1.– Barrualde-Galdakao ESIko zuzendari gerentearen urriaren 26ko 1601/2016 Ebazpenaren 8. oinarriak zera ezartzen du: zuzendari gerenteak, egindako proposamena ikusita, proposatutako izangaia deialdian eskainitako lanpostua betetzeko izendatzeko edo deialdia hutsik uzteko ebazpen bat emango du.\n2.– Ekainaren 26ko Euskadiko Antolamendu Sanitarioko 8/1997 Legearen 28. artikuluaren 3. arau komuna; uztailaren 19ko 186/2005 Dekretua, lanpostu funtzionalak arautzen dituena, eta azaroaren 11ko 255/1997 Dekretua, Osakidetza-Euskal osasun zerbitzua Ente Publikoaren Estatutu Sozialak ezartzen dituena, bereziki, zerbitzu-erakundeetako zuzendari gerenteen eskumenei buruzko 15. atalak jasotakoak eta aplikatu beharreko arauei buruzkoak ikusi dira.\nLehenengoa.– José María Aritzeta Iraola jauna Osakidetza-Euskal osasun zerbitzuko Barrualde- Galdakao ESIko Ginekologiako osasun-ataleko buru izendatzea aldi baterako.\nBigarrena.– Aldi baterako izendapen honek lau urteko indarraldia izango du, luzatzeko aukerarekin, Euskadiko Antolamendu Sanitarioari buruzko ekainaren 26ko 8/1997 Legeko 28. artikuluaren hirugarren arau komunean xedatutakoarekin bat etorriz, eta ondorioak izango ditu 2017ko martxoaren 1etik aurrera.\nHirugarrena.– Izendatutako pertsonak aipatutako epea amaitutakoan lanpostua utziko du, ezpada luzapena onartzen betiere, Euskadiko Antolamendu Sanitarioari buruzko ekainaren 26ko 8/1997 Legeko 28. artikuluaren hirugarren arau komunean ezarritakoaren arabera.\nGaldakao, 2017ko otsailaren 15a.\n(Urtarrilaren 31ko 1/2014 Ebazpena).\n105/2019 EBAZPENA, urtarrilaren 24koa, Osakidetza-Euskal osasun zerbitzuko Barrualde-Galdakao Erakunde Sanitario Integratuko zuzendari gerentearena, zeinaren bidez aldi baterako izendatzen baita José María Aritzeta Iraola jauna erakunde horretako Ginekologiako…